Azonnal belekötött a Magyar Orvosi Kamara a félmilliós különjuttatásba

Bár a Magyar Orvosi Kamara szombati közleményében elismeri, hogy nem ismerik a kormány tervének részleteit az egészségügyi dolgozóknak szánt félmilliós juttatásról, azonnal találtak okot a károgásra. Úgy vélik, az orvostársadalom bajára nem az egyszeri nagy boríték nyújt megoldást, bár a különjutalom kapcsán ezt előttük senki nem is állította.

Mint közleményükben írják, a Magyar Orvosi Kamara ez év januárban javaslatot tett a biztonságos betegellátáshoz szükséges bérrendezésre. Az egyszeri juttatásnak nyilván semmi köze a bérrendezéshez, ezért a Magyar Orvosi Kamara véleménye inkább kínos erőlködés, hogy a különjuttatásról eltereljék a figyelmet. Mint írják:

a járvány most itt van, kollégáink a rájuk kiemelten leső veszély ellenére teszik a dolgukat. Nem véletlen, hogy hazánk ismert fertőzött betegeinek 12,5%-a egészségügyi dolgozó. Nem az ország legbátrabb emberei vagyunk. Ez a hivatásunk. Akkor is ezt fogjuk tenni, ha az orvosok bérének rendezését a Kormány még mindig nem látja indokoltnak. Így azonban szembe kell majd néznünk azzal, hogy a járvány elmúltával várhatóan az orvosok újabb jelentős része hagyja el a közfinanszírozott egészségügyet.

Szerintük egyébként a megoldás az lenne, ha két év alatt az egészségügyi juttatások elérnék az osztrák juttatások mértékének a felét. Úgy fogalmaznak:

500.000 forint nagy összeg. A Kamara elismeri, hogy az alacsony bérezés miatt ez az egyszeri juttatás is nagy segítséget jelent. A magyar orvostársadalom bajára azonban nem egy nagy fehér boríték a megoldás, hanem tisztes, a felelősségnek és a társadalmi értéknek megfelelő stabil bérezés. Azt várjuk és kérjük a Kormánytól, hogy a január óta tárgyalt bérrendezést mielőbb indítsa el.

Forrás: OS; Vezetőkép: MTI